b'\n_START_ARTICLE_\nDecebal\n_START_SECTION_\nDa\xc4\x8danski vojni pohodi\n_START_PARAGRAPH_\nPo smrti velikega kralja Burebista je Dakija razpadla na \xc5\xa1tiri ali pet manj\xc5\xa1ih dr\xc5\xbeav. Tak\xc5\xa1no stanje je trajalo dokler ni Diurpaneu uspelo utrditi jedro Dakije okoli Sarmizegetuse v sedanjem romunskem okro\xc5\xbeju Hunedoara. \xc4\x8cetudi Diurpaneu \xc5\xa1e ni bil kralj, je reorganiziral da\xc4\x8dansko armado, ki je leta 85 za\xc4\x8dela pod poveljstvom da\xc4\x8danskega kralja Durasa odhajati na manj\xc5\xa1e vojne pohode v mo\xc4\x8dno utrjeno rimsko provinco Mezijo ju\xc5\xbeno od Donave._NEWLINE_Leta 86 je Duras ukazal bolj ob\xc5\xa1iren napad na Mezijo, zato je tja pri\xc5\xa1el sam cesar Domicijan z nekaj legijami in pomo\xc5\xbenimi enotami, reorganiziral provinco in sklenil naslednjo sezono napasti Dakijo.\n_START_SECTION_\nVojna z Domicijanom\n_START_PARAGRAPH_\nLeta 87 je Domicijan na kazenski pohod proti Da\xc4\x8danom poslal svojega prefekta pretorijanske garde Kornelija Fuska. Njegovih \xc5\xa1tiri ali pet legij je padlo v Diurpanovo zasedo in do\xc5\xbeivelo te\xc5\xbeak poraz. Dve legiji, med njima V. legija Alaudae, sta padli v zasedo na gorskem prelazu Tape (sedanja \xc5\xbdelezna vrata med Romunijo in Srbijo) in bili pora\xc5\xbeeni. Fusk je v bitki padel, Diurpan pa se je preimenoval v Decebala, kar pomeni "mo\xc4\x8dan kot deset (mo\xc5\xbe)" ali preprosto " hraber" in bil kronan za da\xc4\x8danskega kralja.\n_START_SECTION_\nDecebal v o\xc4\x8deh nasprotnika\n_START_PARAGRAPH_\nKasij Dion v svojih Domicijanovih vojnah takole opisuje Decebala:_NEWLINE_Rimljani so se v tistem \xc4\x8dasu zapletli v zelo resno vojno z Da\xc4\x8dani, katerim je takrat vladal kralj Decebal. Mo\xc5\xbe se je zelo dobro spoznal na vojskovanje in vodenje vojne, dobro je znal presoditi, kdaj napasti, in izbrati pravi trenutek za umik. Bil je strokovnjak za zasede in mojster za naprej pripravljene in brezobzirne bitke. Vedel je, kako mora obna\xc5\xa1ati po zmagi, vendar je dobro prenesel tudi poraz. Kot tak je bil dolgo \xc4\x8dasa spo\xc5\xa1tovanja vreden rimski nasprotnik. \xc4\x8ce je prav ali ne, njegovo ljudstvo imenujem Da\xc4\x8dani, ker ga tako imenujejo tako doma\xc4\x8dini kot Rimljani, \xc4\x8deprav mi ni neznano, da ga nekateri gr\xc5\xa1ki pisci imenujejo Geti. Kolikor vem, so Geti ljudstvo, ki \xc5\xbeivi ob reki Ister onkraj gorovja Haemus._NEWLINE_Leta 88 je Domicijan poslal proti Da\xc4\x8danom drugo vojsko pod poveljstvom Lucija Tetija Julijana. Ker so se v tistem \xc4\x8dasu za\xc4\x8deli upori Germanov ob Renu, so bili Rimljani prisiljeni tja poslati svoje mezijske legije. Za vzdr\xc5\xbeevanje miru na mezijski meji z Dakijo so bili prisiljeni pla\xc4\x8devati Da\xc4\x8danom zelo visok davek. Tak\xc5\xa1no poni\xc5\xbeuj\xc4\x8de stanje je trajalo do Trajanovega prihoda na rimski prestol leta 98. Novi cesar se je takoj za\xc4\x8del pripravljati na vojno, s katero bi obseg Rimskega cesarstva pove\xc4\x8dal do njegovega vi\xc5\xa1ka.\n_START_SECTION_\nPrva vojna (101-102)\n_START_PARAGRAPH_\nRimski napad na Dakijo se je za\xc4\x8del 25. marca 101. Njihova vojska, v kateri so bile X. legija Gemina, XI. legija Claudia, II. legija Traiana Fortis in XXX. legija Ulpia Victrix, je pri prelazu Tape porazila Decebala. Ko je Decebal pristal na trde mirovne pogoje, med katerimi je bila tudi izguba ozemlja, so mu Rimljani dovolili, da \xc5\xa1e naprej vlada kot odvisni kralj pod rimskim pokroviteljstvom, in majhno lokalno voja\xc5\xa1ko garnizijo.\n_START_SECTION_\nDruga vojna (105-106) in padec Dakije\n_START_PARAGRAPH_\nTri leta kasneje je Decabal uni\xc4\x8dil majhno rimsko garnizijo v Dakiji, zato so Rimljani tja poslali okrepitve. Trajan se je odlo\xc4\x8dil, da bo tokrat dokon\xc4\x8dno pokoril Dakijo. Po dolgem obleganju da\xc4\x8danske prestolnice Sarmizeteguse in nekaj spopadih v \xc5\xa1ir\xc5\xa1i regiji, so Rimljani osvojili Dakijo. Decebalu in njegovi dru\xc5\xbeini je uspelo pobegniti.\n_START_SECTION_\nDecebalova smrt\n_START_PARAGRAPH_\nPobeglega Decebala, ki je ostal brez vojske, so rimski oddelki kmalu stisnili v kot. Decebal se ni mogel sprijazniti z rimskim ujetni\xc5\xa1tvom in poni\xc5\xbeujo\xc4\x8dim razkazovanja po rimskih ulicah in je naredil samomor, tako da si je prerezal grlo. Njegov samomor je prikazan na Trajanovem stebru (22. spirala, plo\xc5\xa1\xc4\x8da b)._NEWLINE_Bolj verjetno je, da Decebal ni naredil samomora, ampak ga je ujel in ubil rimski konjeni\xc5\xa1ki izvidnik Tiberij Klavdij Maksim iz VII. legije Claudia, kot pravi napis na nagrobni steli, ki so jo odkrili na Gramini v Gr\xc4\x8diji. Klavdij Maksim je njegovo glavo in desno roko odnesel v neznano da\xc4\x8dansko vas Ranistorij, morda v Piatro Craiului, kjer ga je Trajan odlikoval. Trofejo je Trajan poslal v Rim, kjer so jo vrgli na Gemonijskih stopnicah. Napis na grobu Klavdija Maksima opisuje enega od dveh dogodkov v da\xc4\x8danskih vojnah, v katerih sta bila odlikovana rimska vojaka.\n_START_SECTION_\nZapu\xc5\xa1\xc4\x8dina\n_START_PARAGRAPH_\nDecebala Romuni slavijo kot narodnega junaka, ki nastopa v mnogih liteterarnih delih, filmih, skulpturah itd. Njegov prvi znani portret se je ohranil na Trajanovem stebru, kamnitem spominskem stebru iz leta 113. Na njem so upodobljeni klju\xc4\x8dni dogodki zadnjih dveh vojn med Da\xc4\x8dani in Rimskim cesarstvom._NEWLINE_V 1990. letih je skupina kiparjev v osameli skali pri Or\xc5\x9fovi, Romunija, izklesala 40 m visok Decebalov kip.'